อุตุฯเผยกลางต.ค.เริ่มต้นฤดูหนาว ชาวกรุงเตรียมเย็นสะท้านอุณหภูมิต่ำสุด 15 องศา!
อุตุฯเผยกลางต.ค.เริ่มต้นฤดูหนาว ชาวกรุงเตรียมเย็นสะท้านอุณหภูมิต่ำสุด 15 องศา!
อุตุฯเผยฤดูหนาวเริ่มกลางต.ค.นี้ ชาวกรุงเตรียมเย็นสะท้านอุณหภูมิต่ำสุด 15 องศา!
10 ต.ค. 2562

วันที่ 10 ตุลาคม 2562 ศูนย์ภูมิอากาศ กรมอุตุนิยมวิทยา ออกประกาศคาดหมายลักษณะอากาศฤดูหนาวของประเทศไทย จะเริ่มประมาณกลางเดือนตุลาคม 2562 ถึงกลางเดือนกุมภาพันธ์ 2563 ซึ่งคาดว่าปีนี้ ประเทศไทยตอนบนฤดูหนาวจะเริ่มต้นในช่วงประมาณกลางเดือนตุลาคม 2562 ซึ่งจะใกล้เคียงค่าเฉลี่ยปกติ และจะสิ้นสุดประมาณกลางเดือนกุมภาพันธ์ 2563
โดยอุณหภูมิต่ำสุดเฉลี่ย 20-21 องศาเซลเซียส และจะมีอากาศหนาวเย็นกว่าปีที่ผ่านมา (ปีที่ผ่านมาอยู่ที่ 21.9 องศาเซลเซียส) สำหรับอุณหภูมิต่ำที่สุด 7-8 องศาเซลเซียส จะอยู่บริเวณตอนบนของทั้งภาคเหนือและภาคตะวันออกเฉียงเหนือ ส่วนกรุงเทพมหานคร อุณหภูมิต่ำที่สุดคือ 15-17 องศาเซลเซียส
สำหรับช่วงเวลาที่จะมีอากาศหนาวเย็นที่สุดจะเริ่มครึ่งหลังของเดือนธันวาคม 2562 ถึงปลายเดือนมกราคม 2563 โดยยอดดอยและยอดภู รวมทั้งบริเวณเทือกเขาจะมีอากาศหนาวถึงหนาวจัด และมีน้ำค้างแข็งเกิดขึ้นได้บ่อยครั้ง
ส่วนภาคใต้จะมีอากาศเย็น บางแห่งในบางวันส่วนมากตอนบนของภาค และยังคงมีฝนตกชุกหนาแน่นทางฝั่งตะวันออกตั้งแต่จังหวัดชุมพรลงไป โดยเฉพาะในช่วงเดือนพฤศจิกายนและธันวาคม จะมีฝนตกหนักหลายพื้นที่ และหนักมากบางแห่ง ซึ่งจะทำให้เกิดน้ำท่วมฉับพลัน น้ำป่าไหลหลาก รวมทั้งน้ำล้นตลิ่งได้ สำหรับคลื่นลมในอ่าวไทยจะมีกำลังแรงเป็นระยะ ๆ บางช่วงมีคลื่นสูง 2-4 เมตร ส่วนฝั่งอันดามันมีคลื่นสูง 1-2 เมตร